อธิบดีกรมชลประทาน ระบุ เร่งลำเลียงน้ำท่าจีน ช่วยผลักดันค่าความเค็มในลุ่มน้ำเจ้าพระยาที่เพิ่มขึ้นจากเกิดน้ำทะเลหนุน ประกอบกับปริมาณน้ำต้นทุนมีน้อย สั่งเฝ้าระวังสม่ำเสมอ พร้อมวางมาตรการผลักดันค่าความเค็มเร่งด่วน
นายทองเปลว กองจันทร์ อธิบดีกรมชลประทาน เปิดเผยหลังลงพื้นที่ติดตามการบริหารจัดการน้ำและมาตรการควบคุมความเค็มลุ่มน้ำเจ้าพระยา ว่า ได้มอบหมายให้โครงการส่งน้ำและบำรุงรักษาพระพิมล สำนักงานชลประทานที่ 11 ดำเนินการสูบน้ำจากแม่น้ำท่าจีน ผ่านคลองพระพิมล ไปยังคลองบางบัวทอง ด้วยการเครื่องสูบน้ำจำนวน 8 เครื่อง ที่สถานีสูบน้ำประตูระบายน้ำพระพิมล พร้อมติดตั้งเครื่องสูบน้ำจำนวน 3 เครื่อง อัตราการสูบรวม 9 ลูกบาศก์เมตรต่อวินาที ที่บริเวณประตูระบายน้ำบางภาษี ทำการสูบน้ำจากแม่น้ำท่าจีนเพื่อเพิ่มระดับน้ำในคลองบางภาษีให้สูงขึ้น ไม่ให้น้ำในคลองพระพิมลสูญเสียเข้ามาในคลองบางภาษี        นอกจากนี้ ยังได้รับการสนับสนุนจากสำนักเครื่องจักรกล ดำเนินการติดตั้งเครื่องสูบน้ำเคลื่อนที่ขนาด 3 ลูกบาศก์เมตร เพิ่มเติม อีกจำนวน 3 เครื่อง บริเวณสถานีสูบน้ำประตูระบายาน้ำพระพิมล พร้อมติดตั้งเครื่องผลักดันน้ำจำนวน 6 เครื่อง ที่บริเวณวัดยอดพระพิมล ตำบลขุนศรี อำเภอไทรน้อย จังหวัดนนทบุรี รวมทั้งรถแบคโฮลงโป๊ะจำนวน 1 ลำ ทำการเก็บวัชพืช ที่กีดขวางทางน้ำ เพื่อให้การลำเลียงน้ำทำได้สะดวกและรวดเร็วยิ่งขึ้น